Drywer sterf by De Doorns wyl mense vrag plunder | Netwerk24
Deur Werner Beukes 12 Mei 2019 21:40
’n Vragmotorbestuurder is Sondag dood en sy assistent beseer nadat hul vragmotor op die N1-hoofweg buite De Doorns in Worcester in die Wes-Kaap omgeslaan het.Foto: Verskaf
’n Vragmotorbestuurder is Sondag dood en sy assistent beseer nadat hul vragmotor op die N1-snelweg buite De Doorns in die Wes-Kaap omgeslaan het.
“Iemand het blykbaar ’n voorwerp deur die voorruit van die vragmotor gegooi waarna die bestuurder beheer oor die voertuig verloor en van die pad gery het. Hy is dood. Sy assistent het beserings opgedoen,” het Kenny Africa, Wes-Kaapse verkeershoof, Sondag aan Netwerk24 gesê.
Volgens Africa het ’n skare mense glo die vragmotor ná die ongeluk van sy vrag gestroop. Hy kon nie sê watter vrag die vragmotor gedra het nie.
“Ek het eers heelwat later van die voorval te hore gekom. Nooddienste, polisiebeamptes en reddingswerkers was op die toneel,” sê Africa.
Volgens Gavin Kelly, woordvoerder van die Suid-Afrikaanse Padvervoervereniging, het inwoners van ’n nabygeleë nedersetting na bewering die vragmotor geplunder.
“Dié soort voorvalle kom gereeld voor en daar is groot kommer dat dié wetteloosheid toegelaat word. Dit is absoluut skokkend wat mense aan mekaar doen,” sê hy.
Sers. Noloyisa Rwexana, provinsiale polisiewoordvoerder, was nie bewus van die voorval nie.
Iemand het blykbaar ’n voorwerp deur die voorruit van die vragmotor gegooi waarna die bestuurder beheer oor die voertuig verloor en van die pad gery het.Foto: Verskaf
Die vragmotorbestuurder is oorlede. Sy assistent het beserings opgedoen.Foto: Verskaf
Polisie en omstanders op die toneel van die vragmotorongeluk. Foto: Verskaf
’n Skare mense het glo die vragmotor ná die ongeluk van sy vrag gestroop.Foto: Verskaf
Meer oor: De Doorns | Vragmotor